11 fólk í øllum aldrum komu spent til Gjáar, at royna snorkling fram við føroysku strendurnar fyri fyrstu ferð. Fleiri av luttakarunum høvdu roynt hendan aktivitet aðrastaðir í heitum londum, men ongantíð her á okkara leiðum. Áðrenn luttakaranir fóru á sjógv fingu teir útgerð frá fyriskiparunum; Turrdrakt, brillur, snorkil og fitjur. Eftir eina stutta leiðbeining varð farið út í gjónna, fram við tí norðara arminum á gjónni. Ein leiðari var allatíðina við luttakarunum á sjónum, og hjálpti teimum um brúk var fyri tí. Flestu av luttakarunum vóru sera bilsin av, hvussu framúr vakur heimurin í sjónum, um oyggjar okkara í verðuleikanum er. Onkur nevndi at heimurin í gjónni var minst líka vakur sum tann onnur lond hava at bjóða fram. Eftir at øll høvdu verið í gjónni, bjóðaði Gjógv Adventure heita súpan, kaffi og ikki minst vaflur, á hugnaligu cafe´ini í bygdini. Hetta var ein deiligur endi á einum deiligum summardegi í Føroyum. Tónleikalig stórhending verður við Gjógv leygardagin 1. juli kl. 17.00. Tá fer sjónleikarin Anfinnur Heinesen og tónleikabólkurin Aldubáran, at framføra verkið“ Søgan um ein soldát” eftir russiska tónaskaldið Igor Stravinsky. Verkið snýr seg um strembanina eftir ungdómi og eydnu, um at pantseta sálini fyri mammon. Hetta er tað klassiska temaið, ið vit eisini kenna frá Goethe: Faust, ið selir sál sína til Mefisto. Tónaskaldið Stravinsky verður roknaður sum stóri nýskaparin í 20. øld. Hann breyt upp úr nýggjum. Stravinsky var í útlegd í Sveis, tá ið hann skrivaði tónleikin. Hóast hetta, so er verkið á tremur við russiskum fólkatónleiki. Samstundis blandar Stravinsky alheimstónleikin uppí: hann nýtir elementir úr jazz, ragtime, tango, Bach-koralir, pasodoble, wienarvals og marsjtónleiki. Tað kann tykjast løgið, at Gjáargarður er staðið, har ið hetta verður framført, men verkið er júst skrivað, so til ber at ferðast við tí: Tíðirnar vóru ringar í 1918, fyrri veraldarbardagi leikaði á, so ráðini vóru ring, og nógv skuldi fáast burturúr lítlum. Aldubáran og Tjóðpallur Føroya, eru farnir í samstarv um hetta tiltak. Hans Tórgarð hevur stjórnað. Tekstin til verkið skrivaði Charles-Ferdinand Ramuz og Dánial Hoydal hevur týtt leikin til føroyskt. Gamli handilin við Gjógv er nú latin uppaftur. Handilin varð stovnaður í 1883 av Óla Debes. Eftir hann tók sonurin Sofus við og so eftir hann aftur sonur hansara Óli. Handilin var opin út í eitt fram til nýggjársaftan 1992, tá hann lat aftur. Øll hesi árini vóru matvørur mest seldu vørurnar í handlinum. Men nú handilin er latin upp aftur, er hann nakað øðrvísi, hóast rammurnar eru tær somu gomlu. Vørurnar, ið seldar verða eru mestar føroyskar, so sum klæðir, málningar, handgjørdar vørur, umframt niðursjóaðar vørur, ís og sodavatn. Uttanfyri er gjørd ein hugnalig cafe, sum selur kaffi og vaflur. Harumframt verður møguleiki at gera útferðir og fiskitúrar við bátinum, sum felagið hevur útvega sær. Meira um handilin sæst á heimasíðuni www. gjogvadventure. fo